
Harmónia 1.						        Szimfónia 1. 
2019. szeptember 26. csütörtök                                         2019. szeptember 27. péntek

 vezényel: Kovács János
[bookmark: _GoBack]Schubert: Rosamunde – 3 részlet az azonos című színdarab kísérőzenéjéből
 Bár Schubert (1797-1828) az opera területén kevésbé volt sikeres, a színpadi művekhez írott kísérőzenéi értékeit a kritikusok elismerték. Ezek közül napjainkban legtöbbször a Rosamunde, Ciprus királynője című Helmina von Chézy-színműhöz írott kísérőzene szerepel a koncerttermek programkínálatában, ennek három tételét hallhatjuk a mai este első műsorszámaként.
Mozart: Esz-dúr szimfónia KV. 543.
Az 1788-ban keletkezett, de a zeneszerző életében bemutatásra nem került alkotás Wolfgang Amadeus Mozart (1756-1791) utolsó három szimfóniája közül való. Az utolsó évek keserűsége ellenére életörömmel, derűvel van tele. Érdekesség, hogy Mozart ebben a művében klarinétokat használ oboák helyett. A lassú, ünnepélyes bevezető erejével, skálameneteivel szinte démoni hatású. A szonátaszerkezetű I. tételben a hangszercsoportok mesteri kezelésével köszön vissza a példaképtől, Johann Christian Bachtól elsajátított "éneklő allegro" stílus, és jellemző a bevezetőből már megismert skálamenetek alkalmazása.  A kamarazenei hatású lassú tétel gyengéd, bensőséges világát az áttört hangszerelés teszi átszellemültté. A III. tétel egy feszes, táncos menüett, igazi örömzene. A trió idillikus fúvós dallamai lágyan, boldogságot kifejezőn szólnak. A Haydn munkásságát idéző befejező tétel sziporkázóan izgalmas, vidámsággal, humoros váltásokkal, nagyszerű lendülettel, zárásként igazi ünnepléssel. 
Brahms: 4. e-moll szimfónia
Johannes Brahms (1833-1897) utolsó szimfóniáját Hans von Bülow mutatta be 1885-ben. A komoly, helyenként komor hangulatú alkotás első tételéből (Allegro non troppo) a csendes mélabútól a hősi szenvedélyességig sokféle érzés hallható ki. A második tételben (Andante moderato) a szép fúvósmotívumot a gordonkák által megszólaltatott férfias pátoszú dallam követi, a két téma váltakozására épül a tétel. A robbanásszerűen induló harmadik tétel (Allegro giocoso) harsányabb hangvételét, makacs ritmusismétlődéseit lehajló dallamívek oldják fel, majd ismét visszatér a szenvedélyesebb rész. A zenetörténeti távlatokat is megidéző, passacaglia-formában megírt záró tétel (Allegro energico e passionato) káprázatos ötletgazdagsággal foglalja össze a variációként megkomponált zenei anyagot.                                                                                                       




                                                                                            Szimfónia 2.
                                                                                                2019. október 11. péntek		    
vezényel: Thomas Herzog
közreműködik: Szentpáli Roland - tuba

Liszt: Orpheus 
A magyar romantika kimagasló alakja, Liszt Ferenc (1811-1886) lírai hangvételű szimfonikus költeményt komponált Orfeusz és Euridiké mitologikus történetére. 12 szimfonikus költeménye közül ez a negyedik, és 1854-ből származik. Valószínűleg Gluck azonos témájú remekműve és egy, a Louvre-ban látott etruszk váza inspirálhatta. Liszt képzeletét azonban nem az alvilágot meghódító pásztor-félisten tragédiája ragadta meg, számára Orfeusz a művészetet, a zene hatalmát, diadalmaskodó erejét, a művész elhivatottságát jelképezi.  
Szentpáli: Tubaverseny 
Szentpáli Roland (1977- ) tubaművész és zeneszerző. A csaknem elfeledett  19. századi mélyrézfúvós hangszereket (pl. ophikleid, szerpent) rendszeresen megszólaltató előadó most bemutatásra kerülő, Prokofjev és Bartók világát idéző versenyműve rendkívüli élményt ígér. A nemzetközi színpadokon is keresett hangszeres művész avatott tolmácsolásában elhangzó koncertdarab segítségével megismerhetjük a tuba és a tubázás különleges világát.    
Glazunov: 5. B-dúr szimfónia
Alekszander Konsztantyinovics Glazunov (1865-1936) késő romantikus orosz zeneszerző, karmester és tanár. 1907 és 1928 között a Szentpétervári Konzervatórium (később Leningrádi Konzervatórium) igazgatója. Legjelentősebb művei közé szimfóniái és nagyzenekari művei tartoznak, ezért is hívják szülőhazájában az „orosz Brucknernek”. Csajkovszkij és az "orosz ötök" zeneszerzői hagyományainak méltó folytatója, gyakran orosz népzenei motívumok imitációival teremt lendületes, feszültséggel teli, ünnepélyes hangzást. Glazunovról neveztek el egy 1984-ben felfedezett kisbolygót. 1895-ben írta 5. B-dúr, op. 55. szimfóniáját. A „Heroikus” néven ismert mű tételei: I. Moderato maestoso – Allegro, II. Scherzo, III. Andante, IV. Allegro maestoso – Animato.







Harmónia 2.
2019. október 26. szombat (Időpontváltozás!)
vezényel: Anđelko Igrec
Mendelssohn: Elias
oratórium kórusra, szólistákra és zenekarra

Felix Mendelssohn-Bartholdy (1809-1847) oratóriumát 1846-ban mutatták be a Birminghami Fesztiválon. A kifejezetten drámai jellegű oratórium az  ószövetségi próféta alakját és küzdelmes sorsát példázatszerűen mutatja be. Számos formai jegyében a nagy barokk oratóriumok hatásáról tanúskodik, zenéje azonban a romantika első nagy hullámának méltó képviselője. A műnek sok újszerű vonása is akad, mint például a nyitányt megelőző bariton-recitativo. Az Éliás napjainkban   játszott formájának bemutatójára 1847. április 16-án került sor. Az oratórium két nagy részből áll. Az első négy fontos esemény köré szerveződik: a próféta megjövendöli az országos szárazságot, meggyógyítja egy özvegyasszony haldokló fiát, megöleti Baal papjait, s végül könyörgésével megnyitja az ég csatornáit. A második Éliás megvádolásának, menekülésének és mennybemenetelének története. A szorosan a próféta személye köré rendezett cselekmény a megzenésítést is meghatározta: a művet az első ütemektől kezdve Éliás basszus szólama uralja, mellette csupán a (händeli mintára a tömeget megszemélyesítő) kórus jut jelentősebb feladathoz. 

Harmónia 3.						            Szimfónia 3.
2019. november 7. csütörtök                                                  2019. november 8. péntek

vezényel: Madaras Gergely
Csajkovszkij: Rómeó és Júlia – nyitányfantázia
Pjotr Iljics Csajkovszkij (1840-1893) a Rómeó és Júlia nyitányfantáziát William Shakespeare azonos című műve alapján 1869-ben írta, majd 1870-ben és 1880-ban átdolgozta. A művet először 1870. március 16-án Moszkvában az Orosz Zenei Társaság előadásán Nyikolaj Rubinstein vezényelte. A bemutatón a befejezés még gyászinduló volt, Csajkovszkij ezen utóbb változtatott: vigasztaló kicsengéssel, a szerelem földöntúli hatalmának sejtetésével zárta le a kompozíciót.﻿ A zene nem követi pontosan Shakespeare tragédiájának cselekményét, csupán költői lényegét ragadja meg.﻿ A bevezetés a dráma sötét hátterét vázolja, majd Rómeó szerelme bontakozik ki, fájdalmasan és reménytelenül. A zenei alapgondolat – a két ellenséges család kíméletlen harca – izgatott, feszült hangulatú előkészítés után jut kifejezésre. Az indulat végül valóságos harcban, öldöklésben robban ki.﻿ Mikor végre elcsendesedik, Júlia megkapó gyengédségű dallama hangzik fel. A leány érzelmének gazdagsága és fiatalságának minden ereje is kevés ahhoz, hogy a külvilág kegyetlenségével szembeszállhasson, a szerelem elvész a gyilkos összecsapásban.﻿ Az utolsó csatazaj heves robaját a halál csendje váltja fel. A zárásként felcsendülő, éteri tisztaságú dallam a halál mellett a szerelem örökkévalóságát is jelképezi.
versenymű zenekari szólistával
Mindig felemelő érzés, amikor a Savaria Szimfonikus Zenekar tagjai közül kiválasztott szólistát hallhatunk egy versenymű előadásakor.  A zenekar és a közönség számára különleges alkalom,  a szólistának pedig rendkívül izgalmas lehetőség a hazai közönség és a zenekari társak előtt megmutatni tudását: virtuozitását, hangszerének mesteri kezelését, gazdag, érzékeny zenei kifejezőképességét, művészi világát.  
Csajkovszkij: 1. g-moll szimfónia
	Csajkovszkij az 1. szimfóniát (“Téli álmodozás”, op. 13.) Moszkvában írta, 1866-ban, amikor az akkor mindössze 26 éves zeneszerző az újonnan nyílt moszkvai konzervatórium zeneelmélet tanára lett. A szimfónia alcímét az I. tétel fantázianevéről kapta. A művön érezhető Mendelssohn és Schumann hatása, de emellett természetesen zenei nyelvezete erősen kötődik az orosz népzenéhez és az orosz kortársakhoz. I. Álmok egy téli utazásról – Allegro tranquillo, II. A vigasztalanság földje. A ködök földje – Adagio cantabile ma non tanto, III. Scherzo. Allegro scherzando giocoso, IV. Finale. Andante lugubre – Allegro maestoso.

Harmónia 4.						            Szimfónia 4.
2019. december 5. csütörtök                                                  2019. december 6. péntek

vezényel: Madaras Gergely
közreműködik: Szabadi Vilmos - hegedű

Weiner: 1. Divertimento
	Weiner Leó (1885-1960) első Divertimentója 1934-ben keletkezett, eredetileg zongorára íródott. A vonószenekari feldolgozás még fokozottabban tárja elénk szerzőjének fölényes hangszerelési technikáját. A különböző tánctételek népi anyagokat dolgoznak fel, amit Weiner a Néprajzi Múzeum gyűjteményében kutatott fel. A vidám és ötletes dallamvilág ragyogó köntösben tárul a hallgató elé. I. Jó alapos csárdás, II. Rókatánc, III. Marosszéki keringős, IV. Verbunkos, V. Csűrdöngölő 
Dohnányi: 2. c-moll hegedűverseny 
Dohnányi Ernő (1877-1960) két hegedűversenyt komponált, de több mint harminc év van a hegedűversenyek keletkezése között. A másodikat 1949-ben  az Egyesült Államokban írta, a floridai egyetem zenei fakultásának tanáraként. A hangszerelés érdekessége, hogy nem használ hegedűket a zenekarban. Ennek következtében hangszínben egészen mély tónusokat tud  elérni. A műből ki kell emelni a szenvedélyes és lírai elemekkel dúsított, a kiegyensúlyozott, szép hangzásokkal szinte Ravel és Debussy érzékeny zenei világát idéző lassú tételt, valamint a lendületes, arányosan felépített rondót, mely életvidám, fergeteges forgataggal zárja le a különösen jó hangulatú kompozíciót. I. Allegro molto moderato, II. Intermezzo, III. Adagio molto, IV. Allegro risoluto e giocoso. 

Bartók: Concerto
Bartók Béla (1881-1945) műve, az 1943-ban keletkezett Concerto, az amerikai évek első darabja a négy éves hallgatás után. A betegsége, az új környezet, és a megélhetési gondok mind gátolták alkotó tevékenységében. Ennek ellenére két hónap alatt készült el az 5 tételes zenemű, melyet a Bostoni Szimfonikusok mutattak be a művet megrendelő Szergej Kuszevickij vezénylésével. Bartók a barokk concerto-formát a különféle hangszerek, hangszercsoportok szembeállításával éri el, de alkotása nem neobarokk jellegű kompozíció. Az első tétel, a "Bevezetés" a káoszból kibontakozó elszánt akarat bemutatása, a második, a „Párok játéka” humoros, népi hangulat ábrázolása, a harmadik "Elégia" a mélyponton lévő ember személyes, elégikus vallomása a honvágy és a gyógyíthatatlan betegség megéléséről. A negyedik, a „Félbeszakított közjáték” az erőszak, és a hazafias lelki küzdelem tragikus megélése, az ötödik, a Finale tétel az emberiségbe vetett hit megvallása, életigenlő, virtuózan kirobbanó mozgalmassággal.

Harmónia 5.
2020. január 16. csütörtök
vezényel: Thomas Kornél
közreműködik: Kiss Márton - zongora

Bernstein: Három tánc az "On the town" című musical-ből 
Leonard Bernstein (1918-1990) Adolphe Green-nel közösen dolgozott első musicalén, melynek bemutatóját 1944. december 28-án tartották. A Fancy Free balett sikere után döntöttek a balett zenei anyagának átdolgozásáról, s lett a mű címe „A városban”. A mű sikere elsősorban abban rejlett, hogy az alkotók jól megérezték: a háborús évek amerikai közönsége könnyed kikapcsolódásra vágyott, nem feszült, szorongató színpadi művekre. A darab óriási sikert aratott. Az MGM stúdió már a bemutató előtt megvette  a megfilmesítés jogát, a film 1949-ben készült el. Egy év alatt Bernstein egész Amerikában ismert művész lett. 
Gershwin: F-dúr zongoraverseny 
George Gershwin (1898-1937) orosz származású, amerikai zeneszerző. Bár elsősorban jazzmuzsikus volt, mégis komolyzenei munkássága tette világhírűvé. Ő volt az első zeneszerző, aki a jazzt bevitte a komolyzenébe, ezáltal teljesen új hangzást adott a szimfonikus zenekarnak.  A zongoraverseny a blues, a ragtime, a big-band hangzás klasszikus zenei apoteózisa. Hangszerelésének és motívumainak változatossága, dallamainak kellemes simulékonysága - különösen a második, lassú tételben - eleve kedvenccé teheti e concertót bármely kor közönsége körében. A téma variációi újra meg újra visszatérnek, keverednek, ám sohasem pontosan a már megismert alakjukban. Így teremtve meg a jellegzetesen amerikai hangulatot. A mű bemutatója 1925-ben volt.   


Bates: Sea-blue circuitry
A fiatal amerikai zeneszerző Mason Bates (1977- ) műve a hangverseny egyik különleges darabja. A jazz elemekkel, repetatív, apró motívumokkal, minimal art elemekkel, nagyon izgalmas hangszereléssel megkomponált friss alkotás 2010-ben íródott. Tételei: I. Circuits, II. Marine Snow, III. Gigawatt Greyhound. 
Gershwin: Egy amerikai Párizsban
Gershwin Egy amerikai Párizsban című szimfonikus művét 1928-ban mutatták be. Az 1920-as évek világvárosának hangulatát tükröző darab egy párizsi tartózkodás során íródott. A zene tulajdonképpen három tételesnek számít, a tételeket azonban szünet nélkül (attacca) kell játszani.  A New York-i premieren az élethűség kedvéért egy Párizsból hozott autódudát is megszólaltattak. A mű alapján 1951-ben nagysikerű zenés film is készült Gene Kelly és Leslie Caron főszereplésével.

								     Szimfónia 5.
                                                                                                    2020. február 7. péntek

       vezényel: Káli Gábor
    közreműködik: Giovanni Guzzo - hegedű

Mozart: Idomeneo – nyitány KV. 366.
Wolfgang Amadeus Mozart (1756-1791) Idomeneoról, a krétai királyról szóló operája (1781) a komoly zenedráma, a háromfelvonásos „opera seria” egyik legjelentősebb alkotása. A tragikus szépséget fennkölt pátosszal ábrázoló opera nyitányában Mozart nem az általánosan használt háromrészes olasz nyitány-formát választotta, hanem a Gluck nyitányainak egyrészes szerkezetét.  A mű mindvégig sötét moll-hangzásai, kíméletlen disszonanciái csak a második téma lágy sóhajai után enyhülnek reménysugárrá, a C-dúr szakasz lendületesebb, bizakodóbb zenéjében.
Mendelssohn: e-moll hegedűverseny 
Felix Mendelssohn-Bartholdy (1809-1847) hegedűversenye több meglepetéssel szolgál. A nyitó Allegro molto appassionato tétel kezdetén a zeneszerző nem él a zenekari tutti hagyományos bevezetőjének gyakorlatával, a zenekaron másfél ütemen keresztül hangoztatott e-moll hangzat zsongásától kísérve nyomban belép a szóló hegedű a főtémával. Szokatlan az is, hogy az első tétel szólókadenciáját - mely ezúttal a főtéma visszatérése előtt helyezkedik el, és nem a tétel végén - kiírja a szerző, s nem bízza az előadó saját improvizációjára, mint ahogy ez korábban szokás volt. Újabb meglepetés a fagott kitartott hangjával történő átvezetés a lassú tételre, melynek áradó, lírai dallamai a „Lieder ohne Worte” zenei világát juttatják eszünkbe.  A nyitó tételre visszautaló rövid, szinte beszédszerű közjáték után következik a Finale tétel, ami mozgalmasságával, humorával, bájával az egyik legismertebb hegedűversennyé teszi a szerző utolsó alkotói korszakában, 1844-ben írott művét.   
Dvorák: 9. e-moll szimfónia
A New York-i Nemzeti Konzervatórium igazgatójaként Amerikában eltöltött évek élményeinek hatására született meg Antonín Dvorák (1841-1904) 9. szimfóniája. A zeneirodalom egyik legismertebb, néger és indián népzenei hatásokat is felhasználó kompozíciójában felfedezhetjük a nagyvárosi élet és a honvágy sokféle érzésvilágát. Az első tétel pregnáns ritmikája, színes és lendületes dallamossága, a második tétel „újvilág”-zenéje, a harmadik tétel táncos jellegű folklorisztikus dallamfordulatai után, a negyedik tétel az Európában maradt gyermekei viszontlátásának örömteli élményével zárul.  

Harmónia 6.                                                                         Szimfónia 6.                 2020. február 20. csütörtök 		             	               2020. február 21. péntek     
		                       vezényel: Madaras Gergely
                        közreműködik: Kruppa Bálint - hegedű
                                                 Camille Thomas - cselló

Bartók: 1.és 2. rapszódia 
	Bartók Béla (1881-1945) két különálló kompozícióját az eredeti, hegedű-zongora változatban 1928-ban írta, majd 1929-ben készült el a művek zenekari kíséretes verziója. Az 1. rapszódia bemutatása Szigeti József, míg a 2. rapszódia első előadása Székely Zoltán nevéhez köthető. Mindkét darab azonos szerkesztésű: a kéttételes forma első eleme egy "Lassú", amit egy "Friss" követ. A „Lassú” tételek dallamait Maros-Tordában hallotta Bartók, a „Friss” tételek zenei anyagát szatmári, temesi és rutén gyűjtésből válogatta. Fontos szerepet juttat az ütőhangszereknek, a kíséret szimfonikus jellege új köntösbe öltözteti a motívumokat, témákat.
Dohnányi: Ruralia Hungarica
	Dohnányi Ernő (1877-1960) műve, a Ruralia Hungarica három változatban készült: szólózongorára (Hét darab, op. 32.a), zenekarra (Öt darab zenekarra op. 32.b), valamint hegedűre és zongorára (Három hegedűdarab, op. 32.c). A zenekari változatot 1924-ben mutatták be Budapesten a zeneszerző vezényletével. Szabadon ritmizált oboaszólóból alakul a rubato dallam, az első tétel főtémája. A másodikban az induló jellegű dallamot a teljes zenekaron halljuk, majd a fafúvósokon hangzik fel, a népdalszerű témát a klarinétosok mutatják be. A harmadik tétel a barokk concerto grosso mintájára, a szólóhangszerek és a teljes együttes között megosztva szólal meg. A negyedik tétel lassú, melankolikusabb világát az egyetlen témára épülő tarantella zárja.
Butterworth: A Shropshire Lad
	George Butterworth (1885-1916) angol zeneszerző 1912-ben írta zenekari rapszódiáját. A Somme-i csatában fiatalon meghalt, tehetséges komponistának egyik legismertebb műve ez, melyben mély érzésekkel teli, szomorú magányát fejezi ki. A finom hangzású, panaszos hangvételű alkotásban fontos szerepet kapnak a fafúvósok és a szóló hegedű.  A rézfúvósok csak szenvedélyesebb, drámaibb hangulatot adnak  a lírai világ szomorúságának. Halk dobütés-koppanások zárják le a megindítóan érzékeny művet.
Elgar: e-moll csellóverseny
Edward Elgar (1857-1934) brit zeneszerző utolsó jelentős műve az 1919-ben íródott csellóverseny. A mű hátterében az első világháború sorozatos veszteségeinek borongós képe áll. A bemutató után néhány héttel meghalt Alice, a felesége, és mintha egy utolsó találkozás lenne ez a darab. Elgar többé nem volt képes teljes értékű darabot komponálni és befejezni, holott még 15 évig élt. A szívbe markoló dallamvilág, a befejező coda előtt még egyszer visszatérő, mélyen megindító kezdőtéma a fájdalom vissza-visszatérését, el nem múló „örökséget” sejtet. Az 1919-es londoni, kevésbé sikeres ősbemutató után 40 évvel, John Barbirolli vezényletével - aki csellistaként  játszott a zenekarban a bemutatón - hangzott el az a legendás előadás, melyen Jacqueline du Pré szólózott, és széles körben tette elismertté Elgar négy tételes versenyművét.
				             
Harmónia 7.						             Szimfónia 7.
2020. március 27. péntek                       AGORA                    2020. március 27. péntek

vezényel: Madaras Gergely
közreműködnek: a Magyar Állami Operaház művészei

Verdi: Rigoletto
Giuseppe Verdi (1813-1901) Rigoletto című háromfelvonásos operájának szövegét Victor Hugo „A király mulat” című drámája alapján Francesco Maria Piave írta. Az eredeti dráma komoly társadalomkritikát fogalmazott meg az uralkodó osztállyal és az őket kiszolgálókkal szemben, emiatt nem lett igazán sikeres. Piave felismerte, hogy a dráma eszmei mondanivalója szinte teljes egészében megegyezik Verdi társadalmi hitvallásával, így elkészítette Verdi első igazán sikeres,  a világhírt meghozó operájának szövegkönyvét.
Verdi a 19. századi opera Wagnerrel egyenértékű vezéralakja; az olasz zene világviszonylatban egyik leghíresebb képviselője. Művészetének fejlődése a korai 19. század jelentős olasz mestereinek – Rossini, Bellini, Donizetti – művészetéből ágazott ki, áttörte korának bel canto kliséit, és a zenedráma szolgálatába állította az éneket. Korabeli kritikusai éppen emiatt zenéjét gyakran nyersnek, csiszolatlannak minősítették. Hatása óriási: a századforduló olasz operaszerző-nemzedékére (Puccinire és kortársaira) gyakorolt közvetlen befolyásán túl közvetve (Wagnerhez hasonlóan) erősen hatott az opera 20. századi fejlődésére is. Műveit ma is nagy sikerrel játsszák világszerte, és néhány részletük igazi slágerré vált.




								  Szimfónia 8.
                                                                                     2020. április 9. csütörtök

vezényel: Hamar Zsolt
közreműködik: Varga Gábor - klarinét

Beethoven: István király-nyitány
1812 februárjában a Pesti Német Színház ünnepélyes megnyitóján „István a király, vagy Magyarország első jótevője” címmel mutatták be a kor népszerű színpadi szerzőjének, August Kotzebue-nek a darabját. A kísérőzenét Ludwig van Beethoven (1770-1827) még 1811-ben, a csehországi Teplice-fürdőn komponálta: kilenc, kórusokkal kombinált tételt írt. A kísérőzenéből ma főként a verbunkos témákra épült nyitányt ismerik, melyben az Örömóda témájának korai változatát is felfedezhetjük. 
Mozart: A-dúr klarinétverseny KV. 622
Wolfgang Amadeus Mozart (1756-1791) utolsó befejezett művét, az A-dúr klarinétversenyt halála előtt két hónappal komponálta, egy kiváló bécsi klarinétművész, Anton Stadler részérre. Eredetileg G-dúr basszetkürtversenynek szánta, de aztán Stadler a basszetklarinét javára döntött. A zenekar oboák nélkül, fuvolákkal, fagottokkal és kürtökkel színezett lágy hangzásával a klarinétot ellensúlyozza, kiemelve ezzel a klarinét karakterének sokrétű árnyalatait. Mozart felülmúlhatatlanul aknázta ki a hangszer adta lehetőségeket, elsőként figyelt fel a klarinét nemes és kifejező voltára. A szólamutánzások, a hangnemváltások, a mellék- és zárótéma ívelése, a földolgozó középrész ellentétes moll színezetei mind egy töretlen zenei folyamatot alkotnak. Az Adagio szabályos háromrészes dalformája egyetlen nagy „lélegzet”, mintegy hálaóda a létezés öröméért. A zárótétel szonátarondó, triószerű középrésszel, bizalmat, jókedvet, barátságot sugall.
Haydn: 104. D-dúr szimfónia
Joseph Haydn (1732-1809) tizenkét szimfóniát komponált Londonban 1791 és 1795 között. Ezek a szimfóniák bámulatra méltó summái Haydn szimfonikus életművének. A tizenkettedik londoni szimfóniára végérvényesen ráragadt a „London” jelző, de nevezik olykor „duda”-szimfóniának is, a zárótétel dudatánc jellegére utalva. Bemutatója 1795. május 4-én volt. A szinte már hagyományossá vált lassú bevezetés komor, szenvedélyes hangjai után derűs, mozgékony dallam mutatkozik be, és szinte az egész tétel folyamán hallható. A variációs második tétel bensőséges, dalszerű melódiát dolgoz fel. A Menüett vaskos, dobbantós tánc, amely a trióban érzelmesebb hangulatúvá válik. A sziporkázó zárótételben Haydn dudatáncszerű népdalemléket elevenít fel: nyugat-magyarországi horvát telepesektől hallhatta ezt a dallamot. „Az új D-dúr szimfónia az utolsó, amit Anglia számára komponáltam” – olvashatjuk Haydn megkönnyebbült sorait a londoni útinaplóban. Haydn talán már sejtette – nem csak a pazar londoni sorozat, hanem kolosszális szimfónia-életművének is ez lett az utolsó darabja. A következő 14 évben a zeneszerző már nem alkotott újabb szimfóniát.

Harmónia 8.
2020. április 24. péntek
vezényel: Eduardo Sini
közreműködik: Louisa Staples - hegedű

Respighi: Róma kútjai
Ottorino Respighi (1879-1936) a római Santa Cecilia Akadémia zeneszerzés-tanára volt 1913-tól, ám zeneszerzőként sokáig nem volt különösebben sikeres, pedig több mint harminc kamaramű, opera, zenekari darab került már ki a tolla alól. 1916-ban írta meg Róma kútjai című zenekari művét, a zenei impresszionizmus egyik fontos művét, elkészültét Toscanini is szorgalmazta. A mű ősbemutatója 1917. március 11-én volt a római Teatro Augusteóban, Antonio Guarnieri vezényletével. A bemutató ugyan nem aratott sikert, de 1918-ban Milánóban, Toscanini vezényletével már ünnepelte a közönség. A komponista ezzel a művével általános elismertséget szerzett.  „Ebben a szimfonikus költeményben a zeneszerző azokat az érzéseket és látványokat kívánja kifejezni, amelyeket Róma négy kútja keltett benne abban a napszakban, amikor jellegük a leginkább összhangban van a környező tájjal, és amikor szépségük a legékesebben szól a szemlélőhöz.” (Respighi)   I. A Valle Giulia kútja hajnalban, II. A Tritón-kút reggel, III. A Trevi-kút délben, IV. A Villa Medici kútja alkonyatkor.    
Hacsaturján: Hegedűverseny 
	Aram Hacsaturján (1903-1978) örmény származású szovjet zeneszerző.  Hegedűversenyében a klasszicista folklorizmus jól bevált receptje szerint a keleti népzenei forrás egzotikus ritmusai és melódiái a nyugati zenei tradíció formai kereteibe illeszkednek. A vérpezsdítő ritmikájú, egyes barokk concertók motorikus lüktetését is felidéző első tételt keleties színezetű, gazdag lamento (panasz-zene) követi a lassú tételben. A táncos zárótételt tematikus utalás köti a nyitótételhez. Az 1940-ben írt versenyművet, amit a szerző David Ojsztrahnak ajánlott, 1968-ban Jean-Pierre Rampal  fuvolára is átdolgozta.
Muszorgszkij-Ravel: Egy kiállítás képei
	Az "Egy kiállítás képei" Mogyeszt Petrovics Muszorgszkij (1839-1881) orosz zeneszerző legismertebb zongoraciklusa, amit Maurice Ravel szimfonikus hangszerelése tett rendkívül népszerűvé. A darabot elhunyt építész-festő barátja, Viktor Hartmann posztumusz kiállításának hatására írta, 1874-ben. A képek és vázlatok Muszorgszkijból az emberi élet és lélek, valamint a nép képzeletvilágának csodálatosan színes megfogalmazásait váltották ki. A programzene mintadarabjának tekinthető, melyet a szerző az orosz zenekritikusnak, Vlagyimir Sztaszovnak dedikált. A kompozíció stílusa, a különböző karakterdarabok ciklussá fűzésének elve Schumann hatásának nyomait viseli. Mindazonáltal a mű jellegzetesen orosz zene. Az első Promenád (sétatéma) ötször tér vissza a mű folyamán.  I. A gnóm, II. Az ódon várkastély, III. A Tuileriák kertje, IV. Bydlo (ökrösszekér), V. Csibék tánca a tojásban, VI. Samuel Goldenberg és Schmuyle, VII. A limoges-i piac, VIII. Katakombák – Holtakkal a holtak nyelvén, IX. Baba-Jaga kunyhója, X. A kijevi nagykapu.

                                                                                                Szimfónia 9.
                                                                                                      2020. május 8. péntek
vezényel: Vajda Gergely
közreműködik: Stefan Arnold - -zongora

Sári József: In memoriam Kocsis Zoltán
	Sári darabja tisztelettel adózik Kocsis Zoltán emlékének, utalva a közelmúltban elhunyt művész szoros kapcsolatára a legújabb kori magyar zenével, a hozzá oly közel álló Új Zenei Stúdióval.
Mozart: A-dúr zongoraverseny KV.488.
	Wolfgang Amadeus Mozart (1756-1791) A-dúr zongoraversenye 1786. március 2-án készült el. Az első tételből napsugaras fényben ragyog ki az A-dúr hangnem minden fiatalos bája, vidámsága. A zenekar által bemutatott dallamokat a zongora virtuózan pergeti tovább. A lassú tétel fisz-moll hangnemű sicilianója könnyes, fájdalmas zene. A zárótétel eleje vidám, huncut hangvételű, mintha Papageno űzne tréfát a varázslatos hatalmasságokkal. A tétel közepén szenvedélyessé komorul a hangvétel, újra a fisz-moll fájdalmas régióiba jut, majd a zárórészben ismét vidám hangulatra vált.
Beethoven: 4. szimfónia
A 4. (B-dúr) szimfóniát Ludwig van Beethoven (1770-1827) 1806 nyarán írta, Franz Oppersdorff grófnak ajánlotta. Ősbemutatója 1807 márciusában volt egy gazdag mecénás házi koncertjén. Hector Berlioz annyira el volt ragadtatva a darabtól, hogy úgy gondolta, „ez a lény, aki a művészi ihlet e csodáját szerezte, már nem is volt ember, több volt annál”.  Jó nyomon járnak mindazok, akik ennek a lassú zenének gomolygó ködében, elmosott színfoltjaiban a romantikát sejtik meg. A gyors főtétel kirobbanó staccato-témája a humor, paródia, hangszerelésbeli ötletek és dinamikai meglepetések gazdag tárháza. A lassú tétel a megbékélés ábrándos szépségű éneke, amelyhez Beethoven a rondó-elemekkel ötvözött, kidolgozás nélküli szonátaformát választotta keretül. A harmadik tételt egyes kiadások menüettnek jelölik, bár a darab humorosan szakadozott témája nem tánclépéseket érzékeltet. Ez a nyugtalanság csak a Trióban csillapodik a fafúvók és a hegedűk incselkedő párbeszédévé. A finálé mozgalmas tizenhatod-menetei Haydn hasonló hangnemű londoni szimfóniájának hatását mutatják, ahogy a befejezés humoros ötlete is: felnagyított kottaértékekben, lassítva és apró részleteikre bontva a főtéma zenei anyagának karikatúráját halljuk.






Harmónia 9.
2020. május 21. csütörtök
vezényel: Bernhard Schneider
közreműködnek: osztrák énekművészek
                                 a grazi Operaház kórusa

Mozart: c-moll mise KV. 427.
Wolfgang Amadeus Mozart (1756-1791) a c-moll misét nem megrendelésre írta, hanem fogadalomból: felesége gyógyulásáért ajánlotta fel. “Szívem mélyén megfogadtam, hogy megírom, és remélem, hogy be is fogom tartani. Amikor elszántam magam rá, a feleségem még hajadon volt, mivel azonban szilárdan elhatároztam, hogy gyógyulása után feleségül veszem, könnyen tehettem ezt a fogadalmat… Ígéretem komolyságának bizonyítékaként egy félig elkészült mise partitúrája szolgálhat, amely még a legszebb reményekre jogosítva itt fekszik…” 1783 januárjában részben elkészült vele, de teljesen sohasem fejezte be. A bemutatón, ahol a művet valószínűleg más miséiből vett tételekkel egészítette ki, felesége, Constanze énekelt szólót. A kantáta-misének szánt mű több stílust ötvöz: a “Kyrie” tétel Bach végtelenül áradó dallamait, a “Gloria” Händel jubiláló hangulatvilágát idézi. Jól megférnek egymás mellett az olaszos operaáriák és a klasszikus haydni elemek, a vészterhesen drámai “Qui tollis” pedig a händeli hatással együtt is messze előremutat saját koránál. Mozart mesterien fejezi ki zenével a legbelső lényeget, megfoghatatlan képességgel ábrázolja az égi és a földi szerelmet ebben a műben.






















Harmónia 10.                                                                                        Szimfónia 10.
2020. június 5. péntek                               AGORA                               2020. június 5. péntek

                                               vezényel: Madaras Gergely
                                          közreműködnek: énekes szólisták

Mahler 2. c-moll szimfónia
Gustav Mahler (1860-1911) 2. („Feltámadás”) szimfóniája, melynek zenéje túlfeszített, tele van erőteljes érzelmekkel és fantasztikus kontrasztokkal, a lélek halhatatlanságába vetett hitnek állít monumentális emléket. A szerző a közel másfél órás szimfóniában nemcsak a műfaj határait feszegette - „a szimfónia legyen olyan, mint a világ: mindent öleljen át” -, hanem az előadói apparátust is extrém méretűvé nagyította: a nagy létszámú zenekar mellett külső zenekart, énekes szólistákat és kórust is alkalmaz. A szerző vallomása szerint a 2. szimfónia halált vizionáló első tétele - egy gyászinduló - az 1. szimfónia hősének gyászünnepe. A több mint félórás finálé pedig a reményé és a teljes feloldódásé. „Halál, ki győzöl mindeneken, most téged is legyőztek.” A címben szereplő Feltámadás nem a húsvétra utal, hanem Friedrich Klopstock ódájának címe. A fináléban elhangzó szövegek részben ebből az ódából származnak, részben Mahler saját szövegei.
		

